РЕГЛАМЕНТ (ЕС) № 1282/2009 НА КОМИСИЯТА
от 22 декември 2009 година
за изменение на Регламент (ЕО) № 409/2009 за определяне на общностните коефициенти на преобразуване и кодове на начините за представяне, използвани за преобразуване на преработеното тегло на рибата в живо тегло
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството (1), и по-специално член 5 от него,
като има предвид, че:
(1)
Регламент (ЕО) № 409/2009 на Комисията (2) определя коефициенти на преобразуване и кодове на начините за представяне на състоянията на преработка на рибата („прясна“ и „прясна осолена“).
(2)
Видовете, които са обект на риболовни квоти, се разтоварват на сушата основно в състояние на преработка „прясна“, „прясна осолена“ и „замразена“. Следователно е необходимо Регламент (ЕО) № 409/2009 да бъде допълнен с коефициенти на преобразуване за замразена риба, така че да се разполага с общностни коефициенти на преобразуване за всички съответни състояния на преработка.
(3)
Регламент (ЕО) № 1077/2008 на Комисията (3) определи подробни правила за прилагането на електронно записване, предаване на информация от корабния дневник, декларация за разтоварването и данни за трансбордирането.
(4)
Поради това Регламент (ЕО) № 409/2009 следва да бъде съответно изменен.
(5)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 409/2009 се изменя, както следва:
1.
В член 3 буква ж) се заменя със следното:
„ж)
„състояние на преработка“ означава начина, по който е съхранена рибата (прясна, прясна осолена и замразена).“
2.
В член 4 параграф 1 се заменя със следното:
„1. Общностните коефициенти на преобразуване, определени в приложения II, III и IV, се прилагат за преобразуване на преработеното тегло на рибата в живо тегло на рибата.“
3.
В член 6 параграф 1 се заменя със следното:
„1. Капитаните на риболовните кораби на Общността използват коефициентите на преобразуване по член 4 в дневника по член 6 от Регламент (ЕИО) № 2847/93 и член 4 от Регламент (ЕО) № 1077/2008 (4):
а)
за да оценяват живото тегло на количествата на борда на риболовния кораб и,
б)
за да изчисляват живото тегло на количествата при разтоварване.
4.
Приложение I се заменя от текста на приложение I към настоящия регламент.
5.
Текстът на приложение II към настоящия регламент се добавя като приложение IV.
Член 2
Влизане в сила и прилагане
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2009 година.